Publication: Magyar Közlöny
Issue: MK-1998-92 (Year: 1998, Number: 92)
Era: 1990-2004
Section: alkotmányjogi panasz megfelel-e az Alkotmánybíróságról szóló 1989. évi XXXII. törvény (a továbbiakban:
Paragraph Index: 357

(1) bekezdés] érvényesülésének egyik biztosítéka az eljárási garanciák — ezen belül a pártatlan, elfogultalan eljárást biztosító kizárási szabályok — megléte és ezek érvényesülése [52/1996. (XI. 14.) AB hat. ABH 1996. 1998/92. szám 162.], amely egyben a jogállamiság alkotmányos elvéből is fakad. Az Alkotmánybíróság álláspontja szerint nem sérti a tisztességes eljáráshoz való jogot az, hogy a nyomozás megtagadása, illetve a nyomozás megszüntetése tárgyában hozott határozat és az e határozatot meghozó személlyel szembeni kizárás kérdésében való döntéshozatal időbeli sorrendjét a Be. nem szabályozza. Az Alkotmánybíróság a 715/D/1994. AB határozatában rámutatott, hogy „a büntetőeljárásban közreműködő hatóságok határozatai közül egyedül a bíróság ügydöntő határozatához fűződik olyan jogerő-hatás, amelynek feloldása csak kivételesen, rendkívüli jogorvoslattal lehetséges. A nyomozó hatóság, illetve az ügyész ügydöntő (nyomozást megtagadó, illetve megszüntető) határozata nem akadálya annak, hogy a hatóság ugyanabban az ügyben utóbb az eljárást folytassa [Be. 127. § (5) bekezdés, 141. § (1) bekezdés].” (ABH 1997. 584., 586). A felettes ügyész akár kérelemre, akár hivatalból az eljárás során bármikor felülvizsgálhatja és meg is változtathatja a nyomozó hatósági határozatot. Így abban az esetben, ha a kizárás elbírálásra jogosult felettes szerv vezetője [Be. 38. § (3) bekezdés, 39. § (3) bekezdés] a kizárási kérelemnek helyt ad, erre alapozva semmi akadálya nincs az (újabb) nyomozás elrendelésének. A Be. eleve az eljáró hatóságok kötelességévé teszi az arról való gondoskodást, hogy ne járjon el olyan, akivel szemben kizárási ok áll fenn [36. § (1) bek.], ezért a Be. alapján ezekben az esetekben a nyomozást megtagadó és megszüntető határozatok hivatalból való felülvizsgálatra törvényi kötelezés is fennáll. Mindezekre tekintettel az Alkotmánybíróság megállapította, hogy a Be. 35. §-tól 39. §-ig terjedő rendelkezéseiben sem az Alkotmány 2. § (1) bekezdésébe foglalt jogállamiság által megkövetelt eljárási garancia, sem pedig a tisztességes eljáráshoz való jog nem sérül.

Source: https://magyarkozlony.hu/hivatalos-lapok/ac56d23989951efec19b0c1fc1a1eb529ed59803/dokumentumok/c7a43d530b31dfc73216dae78c1588e8c12354d4/letoltes